Imtella' Marzu 6, 2021 Uffiċjali tas-saħħa f'Kalifornja fl-Istati Uniti ħarġu regoli ġodda li permezz tagħhom parks bħal Disneyland u oħrajn, stadium u postijiet tad-divertiment fuq barra jistgħu jiftħu mill-ewwel ta' April. Dawn ilhom kważi sena magħluqin minħabba l-pandemija tal-Coronavirus. Il-parks se jitħallew jiftħu f'April b'kapaċità limitata ħafna u se jkunu obbligati jintlibsu l-maskri u segwiti diversi miżuri ta' sigurtà. Għall-ewwel il-parks se jiftħu għar-residenti ta' Kalifornja bl-attendenza mistennija tkun ta' bejn 15% u 35% ta' kemm kienu jifilħu jdaħħlu nies qabel faqqgħet il-pandemija. L-istess jaġġlika għall stadiums u postijiet oħra tad-divertiment fuq barra. It-tibdil fl-istat ta' Kalifornja li kienet epiċentru fl-Istati Uniti tal-pandemija tant l-ammont għoli ta' każijiet ħalla pressjoni kbira fuq is-sistemi tas-saħħa, qed isir wara li r-rata ta' infezzjonijiet ġodda fil-pajjiż bdiet tonqos u żdied it-tilqim. Madankollu, uffiċjali tas-saħħa f'Kalifornja wissew li l-parks għandhom jiftħu b'kawtela kbira hekk kif anki l-Gvernatur Gavin Newsom kien taħt pressjoni politika inkluż mhedded b'elezzjoni biex jirrilaxxa r-restrizjonijiet fuq il-ħajja soċjali u eknomika tal-istat.